13-jaaroue moord: Verdagtes nou staatsgetuies | Maroela Media
Drie van die beskuldigdes in die Betty Ketani-moordsaak het skuldig gepleit en ligter vonnisse ontvang indien hulle vir die staat sal getuig wanneer die saak hervat, het EWN Maandag berig.
Maandag sou die eerste dag van die vier weeklange verhoor wees, maar die staat en verdediging het nou uitstel versoek om voor te berei, berig EWN verder.
Ses mans, insluitend twee polisiebeamptes, is in hegtenis geneem nadat ŉ brief, wat glo ŉ bekentenis is, onder ŉ mat in ŉ huis in Johannesburg opgespoor is. Carrington Laughton het glo die brief geskryf.
Conway Brown, een van die persone wat skuldig gepleit het, het in die huis, waar die brief opgespoor is, gebly. EWN berig hy het nou skuldig gepleit op poging tot moord en sy betrokkenheid by die misdaad erken. Hy is tot vyf jaar tronkstraf gevonnis, waarvan hy moontlik net ŉ gedeelte sal uitdien.
Paul Toff-Nielsen en Dirk Reyneke, twee van die beskuldigdes, het ook hulle betrokkenheid aan die misdaad erken en het opgeskorte vonnisse of korrektiewe toesig ontvang, berig EWN.
Al drie mans is nou staatsgetuies teen Laughton en die twee polisiebeamptes, wat glo broers is, word ook by die misdaad betrek.
Die mans het Ketani glo in 1999 ontvoer en vermoor. Sy het as ŉ kok by die gewilde Cranks-restaurant in Rosebank gewerk. Haar broer Eric, het vroeër aan EWN gesê die hofsaak is die einde van ŉ lang en pynlike proses. Hy sê hy hoop sy suster se moordenaars word “swaar gestraf”. “Hulle moet jare en jare lank agter tralies wees,” het hy gesê.
Beskuldigdes van 13-jaaroue moord in die hof